Η αυθεντική καρμπονάρα
Πήγαμε στη Ρώμη και μπήκαμε στις κουζίνες για να δούμε πώς φτιάχνεται η αυθεντική καρμπονάρα. Γιατί οι Ιταλοί την κάνουν αλλιώς.
500 γρ. σπαγγέτι, 200 γρ. γκουαντσιάλε, κομμένο σε λεπτές λωρίδες, 5 κρόκοι αυγών , 120 γρ. πεκορίνο ρομάνο, τριμμένο πολύ ψιλό , πιπέρι μαύρο, φρεσκοτριμμένο , αλάτι χοντρό θαλασσσινό
Για την καρμπονάρα, ζεσταίνουμε ένα αντικολλητικό τηγάνι σε μέτρια φωτιά και σοτάρουμε το γκουαντσιάλε. Δεν χρειάζεται να προσθέσουμε λάδι, το γκουαντσιάλε θα τηγανιστεί στο δικό του λίπος.Είναι έτοιμο μόλις το λίπος γίνει διάφανο και τα κομμάτια του γκουαντσιάλε γίνουν τραγανά.Σβήνουμε τη φωτιά και αφήνουμε το τηγάνι στην άκρη.Βράζουμε τα ζυμαρικά σε αλατισμένο νερό που κοχλάζει για 2-3 λεπτά λιγότερο από ό,τι αναγράφεται στη συσκευασία τους, ώστε να «κρατάνε» αρκετά στο δόντι, να είναι δηλαδή αρκετά αλ ντέντε.Παράλληλα, σε ένα μπολ βάζουμε τους κρόκους, προσθέτουμε 2 κουταλιές από το τριμμένο πεκορίνο και αλατοπιπερώνουμε με μέτρο, γιατί μπορεί το πεκορίνο να είναι ήδη πολύ αλμυρό.Χτυπάμε το μείγμα με ένα πιρούνι και αμέσως μόλις μαγειρευτούν τα ζυμαρικά (όπως είπαμε, πρέπει να είναι αρκετά αλ ντέντε), τα παίρνουμε με μια τσιμπίδα και τα μεταφέρουμε κατευθείαν στο τηγάνι με το γκουαντσιάλε σε σβηστή φωτιά.Προσθέτουμε 1 μικρή κουτάλα της σούπας νερό από το μαγείρεμα των ζυμαρικών και αμέσως ρίχνουμε και τα χτυπημένα αυγά και ανακατεύουμε γρήγορα. Τα αυγά ψήνονται με τη ζέστη των ζυμαρικών και δημιουργείται μια κρεμώδης σάλτσα.Σερβίρουμε σε πιάτα και πασπαλίζουμε με επιπλέον πεκορίνο και πιπέρι. Η καρμπονάρα πρέπει να σερβιριστεί αμέσως.
Ζυμαρικά,Ιταλική Κουζίνα